Anton Lučanský

MUDr. Anton Lučanský, CSc. (* 28. február 1929, Plechotice† 20. september 1997, Prešov) bol slovenský lekár, priekopník a zakladateľ anestéziológie a resuscitácie (ARO) na Slovensku a dlhoročný primár ARO v Prešove.

 Život a štúdium 
Anton Lučanský sa narodil v obci Plechotice na Zemplíne. Počas štúdia na gymnáziu v Michalovciach prejavil záujem o medicínu. Štúdium medicíny začal v Bratislave a dokončil ho na novozaloženej Lekárskej fakulte Univerzity Pavla Jozefa Šafárika (LF UPJŠ) v Košiciach, kde promoval v roku 1953 ako jeden z prvých absolventov.

Po promócii pôsobil ako asistent na Katedre fyziky LF UPJŠ u profesora MUDr. J. Skotnického, čím získal základy pre vedeckú prácu. Klinická prax ho však pritiahla viac, a preto v roku 1955 odišiel do Prešova, kde začal pracovať na chirurgickom oddelení. V roku 1957 získal atestáciu z chirurgie a stal sa zástupcom primára.

 Priekopník anestéziológie a resuscitácie 
Anton Lučanský chápal chirurgickú liečbu komplexne, zdôrazňujúc význam prípravy pacienta a pooperačnej starostlivosti. Uvedomoval si, že moderná chirurgia vyžaduje špecializovanú podporu životných funkcií.

 Založenie ARO a RZP 
 1960: Presadil zriadenie resuscitačných izieb v rámci chirurgického oddelenia. V tom istom roku získal ako jeden z prvých lekárov na Slovensku špecializáciu z anestéziológie a resuscitácie.
 1966: Dňa 1. októbra sa mu z vlastnej iniciatívy a bez existujúcej legislatívy podarilo presadiť a vybudovať druhé (po Košiciach) samostatné anestéziologicko-resuscitačné oddelenie (ARO) v Československu, v Prešove, ktorého sa stal primárom.
 1976: Založil jednu z prvých Staníc Rýchlej zdravotnej pomoci (RZP) na Slovensku, čím zavŕšil svoje úsilie o zlepšenie starostlivosti o pacientov s náhlou poruchou zdravia.

 Vedecká a klinická činnosť 
 1968: Získal vedeckú hodnosť kandidáta vied (CSc.), ako jeden z prvých anestéziológov v Československu, na tému Možnosti použitie zmesi prokaínu s mezokaínom.
 Inovácie: Ako prvý na Slovensku začal v anestéziológii a intenzívnej medicíne používať kapnograf (1970). Bol tiež členom tímu vykonávajúceho náročné katetrizácie na pľúcnici u detských pacientov a podieľal sa na transplantačnom programe (odber obličiek) v Prešove (1987).
 Na filmový pás v roku 1975 zachytil pacienta s besnotou, natočil 8 mm film o anestézii v očnom lekárstve.
 Podporoval svojich mladých spolupracovníkov v zavádzaní výpočtovej techniky – v roku 1986 sa na ARO používa prvý počítač Sinclair, v roku 1989 prvý osobný počítač.

 Pedagogická a organizačná práca 
Anton Lučanský bol dlhoročným krajským odborníkom pre anestéziológiu a resuscitáciu (1971 – 1990), a významne sa podieľal na vzniku väčšiny ARO a RZP staníc na východnom Slovensku, vrátane zaškolenia ich primárov.

 1973 – 1977: Pôsobil ako predseda Československej anestéziologickej spoločnosti, ktorej bol zakladajúcim členom.
 1986: Prešovské ARO sa stalo oficiálne druhou výučbovou bázou anestéziológie na Slovensku v rámci Inštitútu pre ďalšie vzdelávanie zdravotníckych pracovníkov (IVZ).
 1991: Oddelenie ARO v Prešove bolo transformované na II. kliniku anestéziológie a resuscitácie IVZ.
 Pedagogika: Prednášal a skúšal kandidátov na atestácie, organizoval semináre a kurzy. Ako prvý na Slovensku začal prednášať anestéziu a resuscitáciu študentom medicíny (medikom). Bol spoluiniciátorom zriadenia Kliniky AR pri LF UPJŠ v Košiciach (1996), kde sa jeho žiak stal prvým prednostom.
 V roku 1974 začal organizovať dvakrát ročne organizačno-vedecké stretnutia anestéziológov východoslovenského regiónu, ktorých tradícia stále pretrváva.
 Organizačné funkcie: V rokoch 1968 až 1976 zastával aj funkciu námestníka riaditeľa nemocnice.
 Jeho úsilie viedlo aj k vybudovaniu nového chirurgického monobloku v Prešove (1989).

 Odchod z funkcie a úmrtie 
V roku 1990, po dovŕšení 60 rokov, Anton Lučanský odišiel z funkcie primára, ale zostal na oddelení aktívny v oblasti postgraduálneho vzdelávania. Zomrel doma v Prešove dňa 20. septembra 1997 vo veku 68 rokov po dlhšej chorobe.

 Ocenenia 
Za svoju prácu získal rad ocenení, vrátane:
 Zaslúžilý lekár
 Bronzová, strieborná a zlatá medaila Slovenskej lekárskej spoločnosti (SLS)
 Bronzová, strieborná a zlatá Reimanova medaila Spolku lekárov v Prešove
 Cena T. Kadlica za rok 2007 – in memoriam
 Čestný občan mesta Prešov

Na jeho počesť je od roku 1999 organizovaný každoročne Lučanského memoriál.

 Referencie 

 Literatúra 

 POKORNÝ Jiří; Bohuš Ondrej. Anesteziologie a resuscitadce v České a Slovenské republice  na cestě k odborové samostatnosti. Praha: Pražská vydavatelská společnost, 1996. .  
 FIRMENT Jozef; TRENKLER Štefan; BOHUŠ Ondrej; ONDERČANIN M. História   anestéziológie a intenzívnej medicíny na Slovensku. Košice: Knihy Hanzluvka, 2013. .   
 LINKESCH Walter; NÉMETH František. História spolku lekárov v Prešov. Prešov: Rokus s.r.o., 2003. .

Kategória:Slovenskí lekári
Kategória:Slovenskí anestéziológovia
Kategória:Absolventi Lekárskej fakulty Univerzity Pavla Jozefa Šafárika v Košiciach
Kategória:Osobnosti z Plechotíc